Bethal in waterkrisis gedompelArgieffoto: Pixabay Inwoners van Bethal in Mpumalanga gaan al weke lank gebuk onder ’n enorme waterkrisis; glo omdat die plaaslike munisipaliteit nie sy sowat R151 miljoen se agterstallige skuld aan die waterraad betaal nie. Dié dorp se watertoevoer word tans met minstens 20% beperk nadat die Govan Mbeki-munisipaliteit glo versuim het om Rand Water, ’n skema wat water vanuit die Vaaldam aan dorpe in Mpumalanga verskaf, te betaal. “Dit beteken eenvoudig dat die dorp se invloei stadiger as die uitvloei is,” verduidelik Marietjie Fourie, ’n DA-wyksraadslid in Bethal, aan Maroela Media. “Bethal maak staat op gravitasie-verspreiding. Dit beteken dat hoogliggende gebiede weens die beperking nie water het nie, terwyl die onderdorp en die informele nedersetting steeds water het,” sê Fourie. Sekere gedeeltes in die dorp wat die hoogste geleë is, is al die afgelope 13 dae heeltemal sonder water gelaat, sê sy. “Gebiede in die dorp soos Uitbreidings 3, 8 en veral Bethal Rand word die ergste geraak.” Om sake te vererger, is daar ook gerugte dat die dorp se elektrisisteit binnekort afgesny gaan word nadat dit ook in 2017 vir ’n ruk lank weens agterstallige rekeninge afgesit is, sê Fourie. “’n Mens kan dit wanbestuur noem. Die munisipaliteit betaal nie hulle rekeninge nie.” Volgens Fourie het die munisipaliteit haar verseker dat hulle wel met onderhandelinge besig is vir ’n nuwe betalingsplan. “Die bedrag geld wat Rand Water wil hê, is net nie haalbaar nie.” Sy verduidelik dat daar maande is wat die munisipaliteit ’n klein gedeelte van hul skuld vereffen, maar dat daar ook maande is wat hulle glad nie daartoe in staat is om enige van hul skuld te betaal nie. Fourie voorspel dat die dorp nie in die nabye toekoms water sal hê nie. Daar is gevolglik verlede week in samewerking met AfriForum ’n gemeenskapsvergadering gehou om ’n tydelike oplossing vir die situasie te vind. Die gemeenskap het tydens dié vergadering besluit om tydelike waterbeperkings in te stel om die reeds lae reservoir-vlakke te beskerm. Drie van die vier reservoirs in die dorp werk tans, verseker Fourie. Die vierde is al jare lank buite werking, sê sy. AfriForum het intussen ooreengekom om watertenks op te rig by diegene in die dorp wat van boorgatwater gebruik maak. Waterpunte sal gevolglik hier opgerig word sodat inwoners water by sekere punte kan afhaal. Volgens Hennie Bekker, AfriForum se distrikskoördineerder vir die Laeveld, behoort mense in die dorp wat wel water het, water te bespaar sodat die waterdruk kan verbeter. “Verder moet ons politieke druk begin uitoefen sodat die munisipaliteit hul rekeninge begin betaal,” sê Bekker. Nóg ’n moontlike oplossing wat tydens die vergadering bespreek is, is om die dorp se pyplyne na te gaan om te kyk of sekere krane tydens sekere tye in die dag toegedraai kan word sodat die bo-dorp ook soms water kan kry. “Dis soos beurtkrag, maar beurtwater,” verduidelik Bekker. Dié oplossing word egter nog ondersoek. “Dit is ’n moeilike situasie. Dit veroorsaak baie ongelukkigheid onder die inwoners. Hulle verstaan nie waarom mense in die onderdorp water kry en hulle nie.” ’n Inwoner van Bethal se bo-dorp wat verkies om anoniem te bly, het aan Maroela Media gesê die waterkrisis is ‘n “groot gemors”. “Die water kom en gaan. Een dag het jy water, vir die volgende vyf dae het jy weer niks nie.” Sy is veral bekommerd aangesien die plaaslike skool asook die koshuis eerskomende Woensdag moet heropen. “Dit is 300 leerders wat water gaan nodig hê.” Die inwoner sê sy is betrokke by ’n sakeonderneming op die dorp wat van water afhanklik is. Sy vertel dat hul besigheid elke dag water moet aanry. “Die munisipaliteit kom ons in sekere opsigte tegemoet, maar wat van al die ander mense? Die mense is woedend.” Fourie waarsku inwoners dat die huidige situasie nie binnekort opgeklaar gaan word nie. “Dit gaan maar kom en gaan. Dis baie moeilik om te sê wanneer ons weer water gaan hê. Daar gaan beslis elke week iemand wees wat nié water gaan hê nie.” Maroela Media wag op terugvoer van die munisipaliteit.